উত্তরবঙ্গ যাওয়ার আগে এসআইআর নিয়ে কী বললেন মমতা?

ওয়েব ডেস্ক: সোমবারই সুপ্রিম কোর্ট (Supreme Court) নির্বাচন কমিশনকে নির্দেশ দিয়েছে, যে এসআইআরের ক্ষেত্রে আধার কার্ডকে ‘দ্বাদশ তম’ প্রামাণ্য নথি হিসেবে বিবেচনা করতে হবে। এবার সেই নিয়েই মুখ খুললেন মমতা বন্দ্যোপাধ্যায় (Mamata Banerjee)। শীর্ষ কোর্টের নির্দেশকে সমর্থন জানিয়ে দলনেত্রী বললেন, “ভোটার কার্ডকেও পরিচয়পত্র হিসেবে স্বীকৃতি দেওয়া উচিত।” যাদের আধার কার্ড নেই তাঁদের বানিয়ে নেওয়ার পরামর্শও দিলেন তিনি।

উল্লেখ্য, মঙ্গলবারই উত্তরবঙ্গ সফরে যাচ্ছেন মুখ্যমন্ত্রী। তিন দিনের সফরে এদিন দুপুরেই বাগডোগরা থেকে রওনা দিয়েছেন তিনি। একাধিক প্রকল্পের শিলান্যাস করবেন। বুধবার জলপাইগুড়িতে সরকারি পরিষেবা প্রদান করবেন। আদিবাসীদের জমির পাট্টা বিতরণ করবেন তিনি। সফর শেষে বৃহস্পতিবার কলকাতায় ফিরবেন। মঙ্গলবার দুপুরে উত্তরবঙ্গ যাওয়ার আগেই সাংবাদিকদের প্রশ্নের উত্তরে নির্বাচন কমিশনের ভূমিকা নিয়ে প্রশ্ন তুললেন তৃণমূল সুপ্রিমো। জানিয়ে দিলেন দলের ও নিজের স্পষ্ট অবস্থানের কথা। তাঁরা যে বাংলায় বিশেষ নিবিড় সংশোধন চান না তা আরও একবার কমিশনকে স্মরণ করিয়ে দিলেন।

আরও পড়ুন: টোটোয় এবার নির্দিষ্ট রুট! নিয়ন্ত্রণে কড়া রাজ্য

এসআইআরের বিরোধিতা করে তিনি স্পষ্ট জানালেন, “আমরা এসআইআরের বিরুদ্ধে। সে কথা আগেও বলেছি। এভাবে ভোট হয় না। আমরা এর বিরোধিতা করব।” কমিশনকে মনে করিয়ে তিনি বললেন, “একাধিক প্রাক্তন নির্বাচন কমিশনার বলেছেন কয়েক মাসে এসআইআর করা সম্ভব নয়। এটাই বাস্তব। কয়েক বছর তো সময় লাগবেই। এটা ২-৩ মাসে হয় না। এটা করতে সময় লাগে ২-৩ বছর।”

দেখুন অন্য খবর